ગુજરાતી સમાચાર: ભાજપના નવા અધ્યક્ષ પદે જેપી નડ્ડાની વરણી, પીએમ મોદી અને અમિત શાહે આપ્યા અભિનંદન | Jp Nadda May Become New President Of Bjp After Amit Shah - India News | I Am Gujarat
Gujarati News India ભાજપના નવા અધ્યક્ષ પદે જેપી નડ્ડાની વરણી, પીએમ મોદી અને અમિત શાહે...
Updated: Jan 20, 2020 16:50 pm IST
નવી દિલ્હીઃ ભાજપના નવા અધ્યક્ષ તરીકે જેપી નડ્ડાની પસંદગી કરવામાં આવી છે. જેપી નડ્ડા ભાજપના નવા અધ્યક્ષ બન્યા બાદ અમિત શાહે પોતાના કાર્યકાળ માટે પીએમ અને બધા સાથીઓનો આભાર માન્યો. તેમણે પાર્ટીના નવા અધ્યક્ષ જેપી નડ્ડાને શુભકામનાઓ આપી અને આશા વ્યક્ત કરી કે તેમના નેતૃત્વમાં પાર્ટી સતત સશક્ત અને વધુ વ્યાપક બનશે.
ઉલ્લેખનીય છે કે, પાર્ટીની હેડ ઓફિસમાં નવા અધ્યક્ષ પદ માટે નોમિનેશન પ્રક્રિયા યોજાઈ હતી. ભાજપના હાલના અધ્યક્ષ અમિત શાહ સંગઠનના પ્રભારી રાધામોહનસિંહને નવા અધ્યક્ષ માટે નોમિનેશન રજૂ કર્યું હતું. કાર્યકારી અધ્યક્ષ જેપી નડ્ડાને નવા અધ્યક્ષ બનાવવાનું નક્કી જ હતું. નોમિનેશનની ઔપચારિકતાઓ પૂરી કર્યા બાદ પાર્ટીના નવા અધ્યક્ષ તરીકે જેપી નડ્ડાની વરણી કરવામાં આવી હતી.
વિદ્યાર્થી સંઘથી નડ્ડાએ રાજકારણની શરુઆત કરી છે. સંગઠનમાં તેમનો દાયકાઓ જૂનો અનુભવ છે, આરએસએસથી તેમની નીકટતા અને સ્વચ્છ છબી તેમની તાકાત છે. ભાજપના વરિષ્ઠ નેતા રાધામોહનસિંહે પાર્ટીના સંગઠનમાં ચૂંટણી પ્રક્રિયાના પ્રભારી હતા.
ભાજપમાં સામાન્ય સહમતિથી છે અધ્યક્ષ પસંદ કરવાની પરંપરા
ભાજપમાં અધ્યક્ષ સામાન્ય સહમતિ સાથે ચૂંટવાની પરંપરા છે અને તેની ઓછી સંભાવના છે કે તેના સિવાય અન્ય કોઈ નિર્ણય લેવાય. નવા અધ્યક્ષની પસંદગી સાથે અમિત શાહના સાડા પાંચ વર્ષ કરતા વધુના કાર્યકાળનો પણ અંત આવશે, આ દરમિયાન ભાજપે દેશમાં પોતાના આધારનો વિસ્તાર કર્યો છે. શાહનો કાર્યકાળ ભાજપ માટે ચૂંટણીઓને ધ્યાનમાં રાખીને સર્વશ્રેષ્ઠ હતો, જોકે, પાર્ટીને કેટલીક વિધાનસભા ચૂંટણીમાં ઝાટકા વાગ્યા છે.
અમિત શાહ મોદીના મંત્રીમંડળમાં ગૃહમંત્રી
મોદી સરકારના બીજા કાર્યકાળમાં શાહના ગૃહમંત્રી બન્યા પછી ભાજપે તેમના ઉત્તરાધિકારી પસંદ કરવાની કવાયત શરુ કરી દીધી હતી, કારણ કે પાર્ટીમાં "એક વ્યક્તિ એક પદ"ની પરંપરા છે. નડ્ડાને ગયા વર્ષે જુલાઈમાં કાર્યકારી અધ્યક્ષ નિયુક્ત કરાયા હતા. આ એ વાતનો સંકેત હતો કે હિમાચલ પ્રદેશથી ભાજપના નેતા સંગઠનના સર્વોચ્ચ પદ માટે સંભવિત પસંદ છે.
લોકસભા ચૂંટણીમાં યુપીના પ્રભારી હતા નડ્ડા
નડ્ડા 2019ની લોકસભા ચૂંટણીમાં રાજકીય રીતે મહત્વપૂર્ણ રાજ્ય ઉત્તરપ્રદેશમાં ભાજપના ચૂંટણી અભિયાનના પ્રભારી હતા, જ્યાં સમાજવાદી પાર્ટી અને બહુજન સમાજવાદી પાર્ટીના મહાગઠબંધનને તગડો પડકાર મળ્યો હતો. ભાજપે ઉત્તર પ્રદેશમાં 80માંથી 62 બેઠકો પર જીત મેળવી છે. સામાન્ય ચૂંટણીમાં ભાજપ માટે મહત્વપૂર્ણ રાજ્ય સંભાળવા સિવાય નડ્ડા મોદી સરકારના પહેલા કાર્યકાળમાં કેબિનેટ મંત્રી પણ હતા. તેઓ સંસદીય બોર્ડના એક સભ્ય રહ્યા છે જે પાર્ટીના નિર્ણય લેવાની મહત્વની કમિટી છે.